Ocsid

Ocsid (nimi johdettu sanasta "disco") oli disko- ja tanssimusiikkiin keskittynyt radio-ohjelma. Se oli lajissaan ensimmäisiä Suomessa.
Ohjelman lähetykset alkoivat vuonna 1984, ja se kuului aluksi vain Lahden Radion alueella. Myöhemmin se laajeni valtakunnalliseksi, jolloin sitä kuultiin yleensä Yleisradion Rinnakkaisohjelma-kanavalla. Ohjelmaa juonsi pääasiassa DJ ja toimittaja Tapani Ripatti. Myös toimittaja Hanski Kinnunen oli pitkään mukana, minkä lisäksi ohjelman tekoon ovat osallistuneet ainakin David Mawby ja Kari "Vauva" Kallioinen. Ohjelma tuli iltaisin ja jatkui välillä keskiyöllekin, mikä oli siihen aikaan ohjelmatarjonnassa varsin uutta. Ohjelmassa soitettua musiikkia olivat muun muassa house, italodisko ja hip hop. Ocsid lopetettiin vuonna 1990, minkä jälkeen Ripatti alkoi vetää Tri Patti's Partyline -nimistä tanssimusiikkiohjelmaa Radiomafiassa.  
Alkuperäisessä Ocsidissa esitettiin 1980-luvun alkupuolella myös Suomirock-nimistä haastattelusarjaa, joka keskittyi lähinnä 1977-vuoden jälkeiseen punk-musiikkiin. 
Mainittakoon, että ohjelma "Radio 1983" oli Ocsid -ohjelmien edeltäjä ja oli kuultavissa Yleisradion rinnakkaisohjelmassa tuona vuonna sunnuntai-iltapäivisin noin kello 15 aikoihin. Radio 1983 on saanut vaikutteita ohjelmasisältöönsä Englannissa kuultavissa olleeseen "Radio One" -kanavalta. Tapani Ripatti on olemukseltaan tuolloin muistuttanut hyvin paljon Radio Onessa  toimittajana toiminutta Tommy Vancea.

Ocsid myöhemmin

Ocsid on päässyt Yleisradiossa ääneen 2000-luvulla muutaman "nostalgialähetyksen" merkeissä. Heinäkuussa 2005 lähetettiin parituntinen Ocsid-levylaukku. Sitä ovat seuranneet 5-tuntinen Ocsid-yöradio kesäkuussa 2007 ja yli kuusi tuntia kestänyt Ocsid-yöradio uutena vuotena 2008. Näitä lähetyksiä on tavalliseen tapaan juontanut pääasiassa Ripatti seuranaan Ocsid-kuvioissa myös pitkään mukana ollut "Smack". Kesän 2007 lähetyksessä kuultiin lisäksi Mawbya, ja "Vauva" Kallioinen puolestaan oli mukana uuden vuoden ohjelmassa 2008.

Ocsid-lista

Ocsidissa ja Ripatin myöhemmissä tanssimusiikkiohjelmissa kuultiin aika ajoin niin sanottua Ocsid-listaa, jolle kuuntelijat saivat äänestää omia suosikkikappaleitaan.

Ohjelmatietoja

Alla muutamia esimerkkejä 1980-luvun Ocsid-lähetyksistä:
»16.00 Uutisraportti ja sää.  16.10 Ocsid. On aika rocklinnun nousta kesätaivaalle tanssimusiikin ja aikuisrockin soidessa. Matka jatkuu klo 18.15. 17.20 Alueuutiset. 17.30 Uutiset, päivän peili ja sää. 18.00 "Kun toimeen tartutaan"... viihdepäivä Hämeenlinnassa. Hämeenlinnan Kaupunginteatterin näyttelijät esittävät katkelman Tapio Parkkisen näytelmästä Syksymmällä, sanoi Kemppainen. 18.15 Ocsid jatkuu. Rocklintu jatkaa lentoaan aikakoneena ja miehistö keskustelee ja muistelee. 18.45 Radioteatteri esittää: Matti, Kappu, Eeva ja Eppu. Tehdään ohjelmaa.» 
(Radio 2 torstaina 7. elokuuta 1986. Lähteenä Pohjolan Sanomat.)
»17.30 Uutiset, päivän peili ja sää. 18.00 Ocsid. Disco- ja tanssimusiikin erikoisohjelma. Studiossa Tapani Ripatti. 18.45 Urheilua ja musiikkia. 19.30 Parrasvalot. Ohjelma elokuvan ja teatterin kulisseista. 20.00 Sävelradio. 21.00 Urheiluradio. 21.15 Veikkaustuloksia. 21.20 Ocsid. Viikonlopun voimaviritys päättyy. Studiossa Tapani Ripatti. 23.00 Kuutamokeikka.» 
(Radio 2 lauantaina 17. tammikuuta 1987. Pohjolan Sanomat.)
»21.15 Veikkaustuloksia. 21.20 Ocsid Special. Koko yön Kisaocsid alkaa. 22.00 Uutisraportti. 22.15 Ocsid Special jatkuu. Kisaocsid jatkuu. klo 23.00–06.00 Oscid[sic] alueittain. Kisaocsid jatkuu aamukuuteen. 23.00 Sitsit puolenyön kahden puolen.» 
(Radion kakkosverkko lauantaina 28. helmikuuta 1987. Pohjolan Sanomat 27.2.1987: Radio- ja tv-liite 22.2–28.2.)
Viimeisessä esimerkissä mainittu "Kisaocsid" viittaa Salpausselän kisojen aikana lähetettyyn Ocsid-ohjelmaan.